Егъэджэныгъэм пыщIа Iуэхухэм яхэткъым хэхауэ зэгугъун хуэмей
Урысей Федерацэм и Президент Путин Владимир дыгъэгъазэм и 23-м иригъэкIуэкIащ
Къэрал Советым и зэIущIэ. Абы хэтащ КъБР-м и Iэтащхьэ КIуэкIуэ Юрий
УФ-м и Президент Путин Владимир дыгъуасэ Москва щригъэкIуэкIащ Къэрал Советым и зэIущIэ. Ар урысей школым зегъэужьыным теухуауэ щытащ. ЗэIущIэм хэтащ Къэбэрдей-Балъкъэр Республикэм и Iэтащхьэ КIуэкIуэ Юрий.
Къэралым и УнафэщIым властым и федеральнэ, щIыналъэ органхэм яхуигъэуващ «2013 — 2015 гъэхэм егъэджэныгъэм зегъэужьыныр» къэрал программэр нэсу гъэзэщIэным, егъэджакIуэхэм я улахуэм зэраубзыхуауэ щытам хуэдизкIэ хэгъэхъуэным хуэгъэза къалэн пыухыкIахэр. ЗэIущIэм гулъытэ хэха щыхуащIащ егъэджэныгъэм и IэнатIэм иджырей технологиехэр къыщыгъэсэбэпыным.
— Экономикэр мы зэманым гугъуехь нэрылъагъухэм хэт пэтми, еджапIэхэр къэгъэщIэрэщIэжыным, школыщIэхэр ухуэным трагъэкIуэдэн папщIэ 2016 гъэм сом мелард 50 хухахынущ, — жиIащ Президентым, — ауэ абы къикIыркъым езы щIыналъэхэми я мылъку а Iуэхум хамылъхьэну.
Мы IэнатIэр ахъшэкIэ, мылъкукIэ къызэрызэрагъэпэщым къыдэкIуэу, сабийхэр зэрырагъаджэр ирагъэфIэкIуэн, школакIуэхэр жылагъуэ мыхьэнэ зиIэ Iуэхухэм хашэн, лэжьыгъэм драгъэхьэхын икIи абы-хэм я лъэныкъуэкIэ унагъуэри граждан жылагъуэ IуэхущIапIэхэри зыдагъэIэпыкъун хуейщ, щыжаIащ Къэрал Советым и зэIущIэм.
Къэбэрдей-Балъкъэрыр къапщтэмэ, мыбы и курыт еджапIэхэм цIыху 90100-рэ йокIуалIэ. Иужь зэманым сабийуэ мини 8,5-рэ зыщIэхуэн садыщIэхэр ящIащ икIи республикэм зи ныбжьыр илъэси 3 — 7-хэм ит цIыкIу псори ирикъуу а IуэхущIапIэмкIэ къызэрагъэпэщащ.
Зи Iэпкълъэпкъыр нэгъэсауэ къызыдэмыбзхэр гугъу емыхьын икIи тэмэму еджэнымкIэ Iэмалхэр яIэн папщIэ иужьрей илъэситIым къриубыдэу ирагъэкIуэкIащ сом мелуани 100-м щIигъу и уасэ лэжьыгъэхэр. Иджыпсту илъэси 5 — 18 зи ныбжь-хэу мин 74-м нэблагъэм щIэныгъэ гуэдзэн щрагъэгъуэтыну IуэхущIапIэхэр республикэм щыIэщ. 2015 гъэм дыгъэгъазэм и 26-м Налшык къыщызэIуахынущ сабий мини 5-м щIигъу зэкIуэлIэну «ДыгъафIэ къалэ» — сабий творчествэмкIэ академие зыфIаща центр.
Иджыпсту республикэр нэхъ зэгугъун хуей Iуэхухэм ящыщщ цIыкIухэм ирагъэгъуэт щIэныгъэм и фIагъыр къэIэтыныр, егъэджэныгъэм и IуэхущIапIэхэм я мылъку-техникэ зэфIэкIым хэгъэхъуэныр.
КъБР-м и Iэтащхьэмрэ Правительствэмрэ
я пресс-IуэхущIапIэ.
